SKRIFTLIG FORESPØRGSEL E-0141/02

af Eurig Wyn (Verts/ALE) til Kommissionen

(1. februar 2002)

Om: EU's badevandsdirektiv fra 1976

Der er millioner af vandbrugere, der hvert år bruger vandet langs kysterne og i de indre vandområder i Europa. Er Kommissionen enig i, at der bør foretages visse ændringer af lovgivningen for at disse vandbrugere kan få den beskyttelse, de fortjener?

Vil Kommissionen garantere, at den, når Rådets direktiv 76/160/EØF(1) om kvaliteten af badevand revideres, vil tage følgende i betragtning?

Uafhængig medicinsk forskning har for nylig vist, at der øget risiko for mave-tarm sygdomme, når niveauet af fækale streptokokker overskrider blot 35 pr. 100 ml. Der er imidlertid fundet niveauer af fækale streptokokker på 10 000 pr. 100 ml vand ved Anglesey-kysten (North Wales).

Supplerende tertiære rensningsprocesser med brug af ultraviolet lys eller mikrofiltrering kan reducere fækale bakterier til blot 35 per 100 ml, hvilket er en forbedring på 285 gange i forhold til det tilladte niveau i henhold til de obligatoriske normer og en forbedring på omkring 60 gange i forhold til den vejledende standard.

Er Kommissionen derfor enig i, at de nuværende lovgivningsstandarder i den grad er mangelfulde, og at det er nødvendigt at indføre langt strengere standarder, der forpligter vandselskaberne til at sørge for, at alle nybyggede rensningsanlæg er i fuld overensstemmelse med de gældende standarder for rensning?

I EU's badevandsdirektiv står der, at beskyttelsen af miljøet og den offentlige sundhed gør det nødvendigt at formindske forureningen af badevand og at beskytte dette mod yderligere forringelse. Er Kommissionen enig i, at de nuværende standarder ikke lever op til dette?

(1) EFT L 31 af 5.2.1976, s. 1.

Svar afgivet på Kommissionens vegne af Margot Wallström

(18. marts 2002)

Kommissionen er enig i, at badevandsdirektivet(1) bør revideres. Dette blev udførligt begrundet i Kommissionens meddelelse til Europa-Parlamentet og Rådet om udarbejdelse af en ny badevandspolitik(2).

Kommissionen bygger denne revision på epidemiologisk forskning, som er udført af Verdenssundhedsorganisationen (WHO)(3) og bekræftet med yderligere epidemiologiske undersøgelser. I WHO's rapport fastslås sammenhængen mellem risikoen for mave-tarmsygdomme og koncentrationsniveauet af Intestinal Enterococci (fækale streptokokker (FS)) i badevand. Ifølge WHO ligger den værdi på 35 kolonidannende enheder (cfu) af fækale streptokokker, som det ærede medlem henviser til, under NOAEL (niveau uden observerede negative effekter). Kommissionen er dog enig i, at 10 000 cfu FS pr. 100 ml er en meget høj koncentration, og den ville være taknemmelig for at få mere udførlige oplysninger om hvordan og på hvilken lokalitet dette resultat er opnået.

Vandkvaliteten i indenlandske vandområder og kystvande er generelt set underlagt byspildevandsdirektivet (Rådets direktiv 91/271/EØF af 21. maj 1991 om rensning af byspildevand(4) ændret ved Rådets direktiv 98/15/EF af 27. februar 1998(5)), nitratdirektivet (Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget(6)), vandrammedirektivet (Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger(7)) med tilhørende overvågningsordninger. Ifølge byspildevandsdirektivet er sekundær rensning obligatorisk, men medlemsstaterne skal følge strengere standarder for at opfylde alle Rådets direktiver. Når det nye og reviderede badevandsdirektiv er vedtaget, forpligtes medlemsstaterne til at bringe deres badevande i overensstemmelse med de nye parametre og grænseværdier.

Med det nugældende direktiv er kvaliteten af EU's badevande forbedret betydeligt. Fra 1993 og frem til 2000 er saltvandsbadeområdernes kvalitet forbedret år for år, og overensstemmelsesgraden er steget fra 74 % til næsten 97 %. For ferskvandsområdernes vedkommende er overensstemmelsesgraden også steget hvert år, og den ligger nu på 94 % (mod kun 30 % i 1993).

Med borgernes sundhed for øje sigter det reviderede direktiv mod at forbedre badevandskvaliteten yderligere.

(1) Rådets direktiv 76/160/EØF af 8. december 1975 om kvaliteten af badevand.

(2) KOM(2000) 860 endelig udg.

(3) Se http://www.who.int/water_sanitation_health/Recreational_water/wsh01-2.pdf.

(4) EFT L 135 af 30.5.1991.

(5) EFT L 67 af 7.3.1998.

(6) EFT L 375 af 31.12.1991.

(7) EFT L 327 af 22.12.2000.